Diari Oficial de la Generalitat Valenciana


Sumari del DOGV 5135, del 15-11-2005 (2005/12681)

ORDE de 3 de novembre de 2005, de conseller d'Infraestructures i Transport, per la qual es regulen les condicions de càrrega de passatgers en servicis de taxi als municipis d'Ayora, Cofrentes, Cortes de Pallás, Jalance, Jarafuel, Teresa de Cofrentes, i Zarra (comarca de la Vall d'Ayora).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/11/03/(4)/dof/vci/html**

### Dades del document

Número de DOGV
:   5135

Data del DOGV
:   15-11-2005

Secció del DOGV
:   I. DISPOSICIONS GENERALS

Número del document
:   2005/12948


Data del document
:   03-11-2005

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * Cofrentes
    * Jarafuel
    * Zarra
    * Cortes de Pallás
    * Ayora
    * Jalance
    * Teresa de Cofrentes
    * transport públic
    * transport de viatgers
    * taxi

ORDE de 3 de novembre de 2005, de conseller d'Infraestructures i Transport, per la qual es regulen les condicions de càrrega de passatgers en servicis de taxi als municipis d'Ayora, Cofrentes, Cortes de Pallás, Jalance, Jarafuel, Teresa de Cofrentes, i Zarra (comarca de la Vall d'Ayora). [2005/12429]
  
L'article 125 del Reial Decret 1211/1990, de 28 de setembre, que aprova el Reglament de la Llei d'Ordenació dels Transports Terrestres establix, com a regla general, que els servicis urbans de taxi s'han d'iniciar al terme del municipi a què corresponga la llicència de transport urbà o en el que tinga la residència l'autorització de transport interurbà quan esta s'haguera expedit sense llicència municipal prèvia. Este article agrega que s'entén, en principi, que l'origen o l'inici del transport es produïx al lloc en què són recollits els passatgers de forma efectiva.
  
L'esmentat article permet, no obstant això, que les comunitats autònomes que, per delegació, posseïxen competències en matèria de transport públic en automòbils de turisme (secció 1a, cap. II), podran determinar els supòsits i condicions en què els vehicles prèviament contractats poden prestar servicis en territori de la seua competència realitzant la càrrega de passatgers fora del municipi que els haguera atorgat la llicència o en el que tinguen la residència. La secció segona del capítol II de la Llei Orgànica 5/1987, de 30 de juliol, sobre delegació de facultats de l'estat en les comunitats autònomes, delega a la Comunitat Valenciana les corresponents facultats en matèria de transports públics discrecionals, i complix així la condició ja citada de l'article 125 del Reial Decret 1211/1990, la qual cosa resulta necessària en la mesura que els servicis entre els municipis esmentats es realitzarien a l'empara d'autoritzacions supramunicipals.
  
Com a primer pas per a la creació de l'àrea de prestació conjunta, la casuística existent als municipis que integren la comarca de la Vall d'Ayora, fa oportú permetre que els taxis amb llicència atorgada per qualsevol dels esmentats municipis puguen recollir passatgers fora del municipi a què corresponga la llicència. La dita recollida de passatgers només podrà efectuar-se en qualsevol dels municipis esmentats, i exclou la resta de municipis que sobrepassen eixe àmbit geogràfic.
  
La possibilitat de recollir viatgers als municipis de la comarca, planteja a l'administració autonòmica la necessitat de protegir la posició dels ciutadans afectats en matèria tarifària.
  
Els taxis encara que la competència per a la fixació de les tarifes urbanes correspon, en principi, als mateixos municipis, en funció que estos posseïxen també l'autorització d'àmbit nacional per a la prestació dels dits servicis interurbans, la competència tarifària correspondria a l'estat.
  
La delegació de competències en les comunitats autònomes operada per la Llei Orgànica 5/1987, de 30 de juliol, permet que estes puguen fixar les tarifes corresponents als servicis realitzats per vehicles que tenen la residència en el seu àmbit territorial.
  
En este sentit convé assenyalar que, atés que s'establix la possibilitat de recollida de viatgers entre tots els municipis que formen part de la comarca, la conseqüència immediata seria l'establiment d'una única tarifa, tant per als trams urbans com els interurbans corresponents als municipis afectats, regulada per l'administració autònoma i a la qual s'acollirien els mencionats municipis.
  
Per tot això, i d'acord amb l'article 8 del Decret 181/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
ORDENE
  
1. Els titulars de llicències d'autotaxi dels municipis D'ayora, Cofrentes, Cortes de Pallás, Jalance, Jarafuel, Teresa de Cofrentes, i Zarra, tots estos pertanyents a la comarca de la Vall d'Ayora, podran recollir viatgers en qualsevol dels municipis esmentats, i iniciar el servici fora del terme que haguera atorgat la corresponent llicència o en el que, si és el cas, tinguera residència el vehicle, sempre que el destí d'estos servicis siga un dels municipis esmentats i que els municipis no establisquen tarifes diferents al sistema tarifari que propose la Direcció General de Transports, Ports i Costes.
  
2. El contingut de la present orde no afectarà els servicis interurbans que incloguen municipis no expressats en la relació del punt primer.
  
DISPOSICIONS FINALS
  
Primera
  
Facultar el director general de Transports, Ports i Costes perquè adopte les mesures que considere oportunes per al desenvolupament, interpretació i aplicació del que disposa la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana
  
València,3 de novembre de 2005
  
El conseller d'Infraestructures i Transport,


Còpia Permalink ELI